Divina largitate sanctitum est ut de rebus transitoriis eterna valeat merces promereri. Igitur nos, in Dei nomine, Leutaldus et uxor mea Berta, considerantes incertos hujus vitæ exitus, simulque pondus peccatorum nostrorum pertimescentes, donamus aliquid de rebus nostris Deo et sanctis apostolis ejus Petro et Paulo, in monasterio Cluniensi, pro salute animarum nostrarum et parentum nostrorum, vel omnium fidelium christianorum; hoc est alodus noster situs in comitatu Lucdunensi, in agro Pasiacho, in villa Moncellis, cum æcclesia in honore beatæ Dei genitricis Mariæ et sancti Andeoli, una cum vineis, pratis, silvis, pascuis, molendinis, domibus, curtiferis, aquis, exitibus et regressibus, vel cum omnibus pertinentibus et apendiciis suis, quæsitum et ad inquirendum, omnesque servos ad ipsam hæreditatem pertinentes, cum uxoribus et infantibus illorum, tradimus atque transfundimus, ita tamen ut, si quis ex nobis duobus unus ante alterum obierit, jam dictæ res ad supradictum monasterium perveniant, et ubicumque ego vitam finiero, corpus meum monachi requirant, et in eodem Cluniense monasterio sepulturæ tradant. Statuimus vero annis singulis censum reddere eidem monasterio, in festivitate beati Petri, III kal. julii, solidos II. Si quis vero, si nos, aut aliqua persona, hanc cartam calumniare presumpserit, auri libras V componere cogatur, et presens auctoritas firma permaneat. S. Leutaldi, Bertæe, uxoris ejus, Leotgarii, Ratherii, Lanberti, Ugonis, Adalgerii, Norduini, Otulardi, Alberici, Teutardi, Manegaldi. Data mense marcio, anno VI rege Conrado regnante, qui de eadem donatione preceptum jussit fieri et sigillo suo insigniri.